**Alapító levél**

Mi az nagy és méltán híres Miskolci Egyetem Bölcsészettudományi karának újdonsült, ám szakestekben, nótázásokban és minden egyéb földi jóban, igencsak megedzett Firmái, az élet szépségeitől, de legfőképp is sörtől megrészegülten, úgy határozánk, hogy az évek során kialakult barátságunk tiszteletére Egyetemünk, nagy becsű hagyományainak szellemében társasági formába rendezzük sorainkat.

Eme Társulás elnevezése pediglen Miskolci Szalamandrák Baráti Társaság lészen.

Ezen társaság alapítói bár heten vannak, de nem gonoszok, mindinkább a Bursch élet elkötelezett követői.

**Alapító Tagok:**

Bacsó Adrián a. Tenorpalánta

Nagy Ádám a. Gyűrűk ura

Székely József a. Stüszivadász

Márkus Péter a. Mekkmester

Martis Zsombor a. Harcművész

Kőmíves Tibor a. Tisztaszívű Kelemen

Szepesi Gábor a. Sajnos a víz nem válik konyakká

A társaság természetesen nem ok nélkül lett életre hívva. Mint mindennek céljai vannak e világban. Ezen célokban a társaság valamennyi alapítója egyetért és azok iránt a elkötelezett.

**Célok:**

* Az általunk rendkívül nagy becsben tartott évszázados hagyományok ápolása, minél teljesebb megismerése, azok tartalommal való feltöltése és tovább adása a balekság elkövetkező generációinak.
* A balekoktatásokon tanszék felállítása, melynek célja a leendő balekság megismertetése a Bursch élet szépségeivel, diákcsínyekkel, balekfogadással az Akadémián és az utód intézményekben és természetesen tehetségünkhöz mérten a Bursch-nóták továbbadása daltanításokon.
* Fontosnak tartjuk, hogy a Bölcsészettudományi Kar eddig oly nehezen kivívott elismerését a hagyományok ápolása terén tovább erősítsük, a többi karral való összetartást elmélyítsük.
* Selmeci kirándulások szervezése.
* Az „Okítom a balekot…” szakestély rendszeres megszervezése újdonsült balekjaink okulására. A balekjaink nevelésével járó fáradalmak és nehézségek megosztása, egymás segítése.
* És végül, de nem utolsó sorban talán legfontosabb célunk: Szabadítsuk ki Tibit!

**Szabályzat**

**A tagok feladatai és jogai:**

* A hagyományok minél teljes körűbb megismerése és továbbadása.
* Bursch-nóták tanulása, Nótakincsünk megőrzése és továbbadása.
* Lehetőségekhez képest rész vállalás a társasági szakestek szervezésében, azokon való részvétel.
* Minden tag szavazati joggal bír.

**Tagság keletkezése:**

Lévén ez egy Baráti Kör az idők folyamán természetesen bővülhet. Ez a bővülés azonban feltételekhez kötött.

**Feltételek:**

* Valamely tag ajánlása
* Tagnak csak bölcsész hímnemű Firma jelölhető és ez esetben a fiúsítás nem elegendő.
* A hagyományokban szerzett jártasságának és azok iránti elkötelezettségének bizonyítása.
* Új tag felvételének kérdésében minden alapító tagnak vétó joga van, a tagok legalább 80%-os támogatása.

**Tagság megszűnése:**

* A tag kérésére.
* A társaság elveivel össze nem egyeztethető magatartás esetén kizárással, melyhez a tagság 80%-ának egyetértése szükséges.

**Elnökválasztás:**

A társaság minden szemeszterben megválasztja elnökét. Elnök a társaság bármely tagja lehet, de lévén baráti társaságról van szó, az igazságosság nevében mindenki csak egyszer töltheti be ezt a tisztséget mindaddig míg a társaság valamennyi tagja sorra nem került. Az aktuális elnök joga kijelölni maga mellé egy társasági titkárt, aki a szemeszter során vezeti a jegyzőkönyveket és kezeli az esetlegesen felmerülő pénzügyeket. A mindenkori elnök feladata a Társasági korsó megőrzése.

**További rendelkezések:**

A társaság alapítói a megalakulás emlékére emlék korsót készíttetnek, melyen megtalálható a társaság címere, neve az alakulás kelte, a korsó tulajdonosának neve és alias neve, valamint a többi alapító neve és alias neve. Ez a korsó az alapító tagok privilégiuma.